范成大
乾道癸巳腊後二日，桂林大雪尺余，郡人云前
忆昔北征秋遇雪，穹庐苦寒不堪说。
飞花如席暗燕然，把酒悲歌度佳节。
胡儿馆客类西河，鐍户不容浮蚁泄。
当时已分餐毡莩，宁复梦游炎岭热。
忽逐梅花行万里，又与故山轻话别。
天公恐我愁瘴雾，十日号风吹石裂。
同云乃肯度严关，一夜玉峰高巀嵲。
老榕蓊密最先缟，稚竹枵虚时一折。
须知桂海接蓬瀛，满目三山白银阙。
不管楼高翠袖单，但嫌酒浅金杯凸。
东郭先生履虽敝，诗情却斗冰壶洁。
归橪冻髭搜好句，山馆青灯对明灭。
为怜叶气到黄茅，何止森森松柏悦。
丰年作守会饱暖，羁宦思归自愁绝。
岂无菊径乐琴书，亦有秫田供麴糱。
东冈雪後一犁春，谁在陂头忆调燮？